Source: https://www.najpravo.sk/judikatura/obcianske-pravo/pravne-ukony/odporovatelne-pravne-ukony/miestna-prislusnost-sudu-v-konani-o-odporovacej-zalobe.html
Timestamp: 2019-10-22 18:46:52+00:00

Document:
Miestna príslušnosť súdu v konaní o odporovacej žalobe | Odporovateľné právne úkony | Najprávo.sk - najlepší právny poradca
16.1. 2012, 16:04 | najpravo.sk
Účinkom odporovania je podľa § 42b ods. 4 Občianskeho zákonníka vznik práva veriteľa uspokojiť sa z predmetu neúčinného úkonu. Ide tu o tzv. vecnú zodpovednosť alebo vecné "ručenie" vlastníka (jeho zodpovednosť za záväzok veriteľa je obmedzená na konkrétnu vec – predmet neúčinného právneho úkonu, porov. k účinkom odporovania napr. uznesenie Najvyššieho súdu Slovenskej republiky sp. zn. 3MCdo 15/2010). Ak je predmetom úkonu nehnuteľnosť, bude účinkom odporovania vznik práva uspokojiť sa z danej konkrétnej nehnuteľnosti. Ustanovenie § 88 ods. 1 písm. h) O. s. p. neobmedzuje výlučnú príslušnosť výslovne len na konania týkajúce sa vecných práv, ale akýchkoľvek práv, ktoré možno konkrétne priradiť k určitej nehnuteľnosti. Keďže právo uspokojiť sa z predmetu neúčinného právneho úkonu podľa § 42b ods. 4 Občianskeho zákonníka takým právom je, je daný predpoklad aplikácie § 88 ods. 1 písm. h) O. s. p., a tým výlučná miestna príslušnosť súdu, v obvode ktorého je nehnuteľnosť.
(uznesenie Krajského súdu v Prešove z 5. januára 2011, sp. zn. 6NcC 31/2011)
V predmetnej veci navrhovateľka podala návrh na nariadenie predbežného opatrenia, aby sa odporcovi zakázalo nakladať s nehnuteľnosťami, pretože je ohrozený budúci výkon rozhodnutia o jej pohľadávke. Vec sama sa týka odporovacej žaloby a podľa návrhu sa dlžník zbavuje majetku, okrem iného prevodom určitých nehnuteľnosti v k. ú. Tatranská Lomnica, na odporcu.
Okresný súd Košice I. postúpil z dôvodu výlučnej miestnej príslušnosti vec Okresnému súdu Poprad s odôvodnením, že nehnuteľnosti sa nachádzajú v obvode Okresného súdu Poprad.
Okresný súd Poprad vyjadril nesúhlas s postúpením veci z dôvodu, že vo veci je predmetom konania ,,zaplatenie príslušnej sumy a za takejto situácie je príslušný všeobecný súd odporcu".
Krajský súd v Prešove ako súd nadriadený podľa § 105 ods. 3 O. s. p. preskúmal podmienky miestnej príslušnosti a dospel k záveru, že nesúhlas Okresného súdu Poprad nie je dôvodný.
Súd sa zaoberal miestnou príslušnosťou vo svetle podmienok, podľa ktorých sa určuje miestna príslušnosť v konaniach o odporovanie právneho úkonu. Vec samá sa má týkať odporovateľnosti zmluvy o prevode nehnuteľnosti. Táto príslušnosť je relevantná aj v konaní o predbežnom opatrení (§ 74 ods. 2 O. s. p.).
Súd konštatuje, že v obdobnej veci, naviac týkajúcej sa rovnakej pohľadávky, tunajší súd rozhodol odlišne (uznesenie Krajského súdu v Prešove z 31. 8. 2011 č.k. 1NcC 12/2011) ,,V predmetnej veci sa žalobca domáha určenia neúčinnosti právneho úkonu, a to darovacej zmluvy. Až predmetom darovacej zmluvy je nehnuteľnosť zapísaná na LV č. 306 nachádzajúca sa v katastrálnom území Tatranská Lomnica, obec Vysoké Tatry, okres Poprad. Na základe uvedeného nebolo možné dospieť k záveru, že by sa predmetné konanie týkalo práva k nehnuteľnosti, keďže sa žalobca podanou žalobou domáhal vyslovenia neúčinnosti darovacej zmluvy. Preto sa nadriadený súd v plnom rozsahu stotožnil s dôvodmi uvedenými v nesúhlase s postúpením veci Okresného súdu Poprad".
Prichodí preto vyrovnať sa aj s odlišným rozhodnutím (napr. m. m. I. ÚS 87/93, PL. ÚS 16/95 a II. ÚS 80/99).
Namiesto všeobecného súdu odporcu je na konanie príslušný súd, v obvode ktorého je nehnuteľnosť, ak sa konanie týka práva k nej (§ 88 ods. 1 písm. h/ O. s. p.).
Kardinálnou otázkou je otázka, či konanie o odporovanie právneho úkonu sa týka práva k nehnuteľnosti.
Na podporu uvedených záverov možno uviesť, že totožný záver zastáva i judikatúra českých súdov k totožnému ustanoveniu § 88 písm. g) Občianskeho súdneho poriadku v znení účinnom v Českej republike (viď napr. uznesenie NS ČR 29Od 58/205, R 46/2008 civ., uznesenie Krajského súdu v Českých Budějoviciach z 21.3.2006 sp. zn. KSJICCB .Co 699/2006).
Nehnuteľnosti, ktoré sú predmetom odporovaného právneho úkonu, nesporne ležia v obvode Okresného súdu Poprad, a preto nesúhlas tohto súdu nie je dôvodný.
vedľajší účastník trovy konania odvolanie exekúcia spotrebiteľ mediácia podielové spoluvlastníctvo náhrada trov konania súdne poplatky úroky z omeškania dedenie rekodifikácia bezpodielové spoluvlastníctvo manželov dokazovanie premlčanie oslobodenie od súdnych poplatkov ochrana osobnosti náhrada škody dovolanie judikatúra
Návštev: 11349319 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin

References: § 42
 § 88
 § 42
 § 88
 súd 
 súd 
 súd 
 súd 
 súd 
 § 105

Súd 

Súd 
 súd 
 súd 
 § 88